|  |
| --- |
| ***UIT DIE DIAKENBANK******Sondag 12 November 2017******1 Korintiërs 12:7 –* *Aan elkeen afsonderlik word ‘n werking van die Gees gegee tot voordeel van almal*** |

**Kollekte tydens vandag se Nagmaal**

Vandag se kollekte onder die diens gaan aan die Rooiwal-gemeente wat ernstige finansiële druk ervaar in die moeilike ekonomiese omstandighede waarin baie in die gemeente hulleself bevind. U ruimhartige bydrae word gevra.

**Gholfdag**

Die gholf-fondsinsamelingsprojek het baie goed afgeloop – die Diakonie het daarmee R8 500+ gemaak. Almal wat dit bygewoon het het dit baie geniet en die Diakonie laat belowe dat ons dit in 2018 weer doen. Baie dankie aan almal wat meegedoen het om dit ‘n aangename en suksesvolle dag te maak, en in besonder baie dankie aan die inisieerder en organiseerder Deon van der Merwe en sy mede-diakens Jaco Lindeboom, Ian de Villiers en Dian van der Walt wat verantwoordelik was vir al die reëlings. Begin solank werk aan u voorgee, daar is nog tyd!

**Die Glaskas**

Die Glaskas by die agterste uitgang van die kerk is daar vir u gerief. Wie wil nou beursies vol kleingeld hê waarmee vandag in elk geval nie veel gekoop kan word nie? Raak daarvan ontslae deur dit in die Glaskas te gooi – u elkeen se bietjies bymekaar gaan wel ‘n verskil maak aan die Diakonie se Barmhartigheidsfonds.

**Nie-geldelike bydraes vir die Wolmer-projek**

Enige bruikbare artikels wat u van ontslae wil raak soos huisraad, kombuisbenodigdhede, klere en selfs nie-bederfbare voedsel kan in die houers in die kerksaal gelaat word vir die Wolmer-projek vir behoeftiges. U kan verseker wees dat elke artikel met sorg uitgedeel word aan diegene wat dit nodig het.

**Sakgeld vir die kinders van die President Kruger Kinderhuise**

Die Diakonie het besluit om hierdie jaar weer ‘n bydrae te maak aan die President Kruger Kinderhuise vir sakgeld vir elke kind vir die komende Desembervakansie.

**Die krukkelys**

Soos ons ouer word betree ons die brille- en pille-stadium, en nog bietjie verder mag dit dalk gebeur dat u van hulpmiddels soos looprame, rollades, rolstoele en kieries moet gebruikmaak om lekker oor die weg te kom. Sou dit gebeur dat u so-iets benodig en dit nie het nie, kan u gerus u diaken, of die Diakonie in die algemeen, kontak. As u egter gelukkig is en nie/nog nie so ‘n behoefte het nie, maar u het wel so ‘n hulpmiddel en is bereid om dit uit te leen of te skenk, kan u die Diakonie in kennisstel dat u so iets beskikbaar het en kan u apparaat op die krukkelys geplaas word vir moontlike toekomstige gebruik.

**Tong-in-die-kies**

Meer as die helfte van die tyd wat die Diakens spandeer om geld te tel, word gewei daaraan om klein-opgevoude note oop te vou! Die Diakonie het besluit dat boetes gehef gaan word op elke geldnoot wat meer as een of twee keer gevou word!